Die Ausredd

De Müller Matz der hadd emo

unn das iss wirklich nidd geloh

gonz bees gemacht mol ääna druff

gelind gesaad, er war besuff.

So vill hadd der de Schnaps geklotzt,

dass er sei Jubbe hadd vakotzt.

Er klaacht a gleich seinem Freind sei Lääd,

weil er vunn seina Ald se gräd,

käm er so hemm mim neie Jubbe

do gräd sei Frau jo grad die Tubbe.

Do saad sei Freind mach nur mol sacht,

ich soon dir jetzt wie ma das macht.

Steck 20 Euro ins Jubbesäckche,

kummschde so hemm mid deinem Päckche,

sa äänfach donn zu deiner Frau,

jetzt heer mir zu mol gonz genau.

Mei Freind, der Pitt, der vum Gericht,

demm fiel es Esse aus em Gesicht,

doch fa die Reinischung jo teuro

steckt der ma dorinn 20 Euro.

Do saad de Matz, das do iss gudd,

jetzt saufe ma midd neiem Mut,

unn wie er randfoll war betankt

do issa donn aach hemm gewankt.

Sei Alde die stand schunn paraad

hadd gleich die Määnung ihm gesaad

unn gonz schregglich a gemotzt

weil er de Jubbe hadd vakotzt.

Do saad zu ihr de Müller Matz,

jetzt pass mo uff mei liewa Schatz,

das do, das war de Meiers Pitt

und vunn demm honn ich jo gleich gridd

20 Euro sinn im Jubbe drinn,

damit ma ne gereinicht grien.

Sei Fraa, die hollt donn a gonz schnell

das Geld eraus jo uff da Stell

und ruft sogleich, ich glaab ich spinn,

es sinn noch 50 Euro drinn.

Do saad de Matz, ich wäs ich wäs,

das honn ich nägscht jo gonz vagess.

Doch sollchde wisse wie das iss,

in die Bux hadd der ma aach noch ninn geschiss.

Reiner Thielen